Ηρακλί Κομπαχίτζε

Ο Ηρακλί Κομπαχίτζε (γεωργ. ირაკლი კობახიძე, γεννημένος στις 25 Σεπτεμβρίου 1978) είναι Γεωργιανός νομικός και πολιτικός, που υπηρέτησε ως Πρόεδρος του Κοινοβουλίου της Γεωργίας από το 2016 έως το 2019 και ως μέλος του από το 2016. Από τις 8 Φεβρουαρίου 2024 υπηρετεί ως ο 16ος Πρωθυπουργός της Γεωργίας.

Υπήρξε Εκτελεστικός Γραμματέας και μέλος του Πολιτικού Συμβουλίου του κυβερνώντος κόμματος «Γεωργιανό όνειρο – Δημοκρατική Γεωργία», αντιπρόεδρος της Κοινοβουλευτικής Συνέλευσης του Συμβουλίου της Ευρώπης, καθηγητής στο Κρατικό Πανεπιστήμιο της Τιφλίδας, πρώην Πρόεδρος της Κρατικής Συνταγματικής Επιτροπής και συγγραφέας του παρόντος Συντάγματος της Γεωργίας. 

 Βιογραφικά στοιχεία 
Ο Ηρακλί Κομπαχίτζε απεφοίτησε από τη Νομική Σχολή του Κρατικού Πανεπιστημίου της Τιφλίδας το 2000. Αργότερα, το 2002-2006, προχώρησε στη νομική του μετεκπαίδευση στη συνταγματολογία στο Πανεπιστήμιο του Ντίσελντορφ, στη Γερμανία, όπου του απονεμήθηκαν τα πτυχία LLM και PhD. Από το 2006 ο Ηρακλί Κομπαχίτζε συνεργάζεται με διεθνείς οργανισμούς και ακαδημαϊκά ιδρύματα. Για αρκετά χρόνια, κατείχε θέσεις εμπειρογνωμόνων και διευθυντικών στελεχών στο Αναπτυξιακό Πρόγραμμα των Ηνωμένων Εθνών (UNDP). Ταυτόχρονα κατείχε ακαδημαϊκές θέσεις στο Κρατικό Πανεπιστήμιο της Τιφλίδας και στο Πανεπιστήμιο Καυκάσου.

Το 2015 ο Ηρακλί Κομπαχίτζε διορίστηκε Εκτελεστικός Γραμματέας του κόμματος «Γεωργιανό όνειρο». Στη θέση αυτή, μαζί με τον Κάχα Καλάτζε, τον Γενικό Γραμματέα του κόμματος, εφάρμοσε εσωκομματικές μεταρρυθμίσεις, που επικεντρώθηκαν κυρίως στην ενίσχυση των περιφερειακών δομών και στην ανανέωση της πολιτικής ομάδας του κόμματος. Διετέλεσε αναπληρωτής διευθυντής εκστρατείας για τις βουλευτικές εκλογές του 2016 και υπεύθυνος εκστρατείας για τις δημοτικές εκλογές του 2017, διαδραματίζοντας έτσι σημαντικό ρόλο στην αξιοσημείωτη εκλογική επιτυχία του κόμματος αυτά τα χρόνια.

Το 2017-2018, υπό την ηγεσία του, εφαρμόστηκε μια ευρείας κλίμακας συνταγματική μεταρρύθμιση στη Γεωργία. Το νέο σύνταγμα καθιέρωσε ένα κοινοβουλευτικό σύστημα διακυβερνήσεως ευρωπαϊκού τύπου. Μοίρασε τις αρμοδιότητες μεταξύ διαφορετικών κλάδων της κυβερνήσεως σύμφωνα με την αρχή της διακρίσεως των εξουσιών, εισήγαγε το αναλογικό σύστημα των βουλευτικών εκλογών, ενίσχυσε τον ρόλο του Κοινοβουλίου και τα πολιτικά δικαιώματα της αντιπολιτεύσεως, προώθησε τις συνταγματικές εγγυήσεις των ανθρώπινων δικαιωμάτων, την ανεξαρτησία της δικαιοσύνης και της τοπικής αυτοδιοίκησης, και όρισε την ένταξη στην ΕΕ και στο ΝΑΤΟ ως συνταγματικό καθήκον όλων των συνταγματικών οργάνων.

Υπό την ηγεσία του Ηρακλί Κομπαχίτζε το Κοινοβούλιο της Γεωργίας ενίσχυσε τους διεθνείς δεσμούς του – το Κοινοβούλιο συμμετείχε ενεργά στην εφαρμογή της πολιτικής μη αναγνωρίσεως των κατεχόμενων περιοχών της Γεωργίας. Ιδρύθηκαν οι Κοινοβουλευτικές Συνελεύσεις Γεωργίας-Ουκρανίας-Μολδαβίας και Γεωργίας-Πολωνίας, ενώ υπογράφηκαν συμφωνίες στρατηγικής συνεργασίας με ορισμένα κοινοβούλια των χωρών εταίρων.

Ο Ηρακλί Κομπαχίτζε πήρε την απόφαση να παραιτηθεί από την προεδρία, όταν ο βουλευτής της Ρωσικής Δούμας Σεργκέι Γκαβρίλοφ ανέβηκε αυθαίρετα στην καρέκλα του προέδρου του Κοινοβουλίου κατά τη διάρκεια της συνόδου της Κοινοβουλευτικής Συνέλευσης της Ορθοδοξίας στην αίθουσα συνεδριάσεων της ολομέλειας του κοινοβουλίου της Γεωργίας. Μέχρι την πρωθυπουργία του, ο Κομπαχίτζε ήταν μέλος του Κοινοβουλίου, αντιπρόεδρος της PACE, εκτελεστικός γραμματέας, μέλος του Πολιτικού Συμβουλίου και διευθυντής εκστρατείας του κόμματος «Γεωργιανό όνειρο», καθώς και καθηγητής στη Νομική Σχολή του Κρατικού Πανεπιστημίου της Τιφλίδας.

 Προσωπική ζωή 
Ο Ηρακλί Κομπαχίτζε είναι νυμφευμένος με τη Ναταλία Μοτσονελίτζε, με την οποία έχουν δύο τέκνα. Εκτός από τη γεωργιανή, ομιλεί την αγγλική, τη γερμανική και τη ρωσική γλώσσα.

Παραπομπές

Κατηγορία:Πρωθυπουργοί της Γεωργίας